<classify> WAZIRI Mkuu, Kassim Majaliwa amemwagiza Kamanda wa Takukuru Mkoa wa Singida, Adili Elinipenda achunguze watumishi 48 waliojihusisha na upotevu wa fedha kwa njia za udanganyifu.Ametoa agizo hilo jana jioni wakati akizungumza na madiwani na watumishi wa Halmashauri ya Wilaya ya Iramba kwenye mkutano uliofanyika kwenye ukumbi wa halmashauri hiyo.Waziri Mkuu ametoa maeneo saba ambayo ametaka yafanyiwe uchunguzi wa kina ili kubaini upotevu huo.Eneo la kwanza ni upotevu wa makusanyo ya ndani kupitia mawakala wa ukusanyaji mapato POS ambapo mawakala wanaokusanya fedha wanashirikiana na watumishi wa halmashauri na kuzitumia bila kuziingiza benki.Kuna kundi la watumishi 10 wakiongozwa na mtu wa TEHAMA, wameshirikiana kupata password nywila na fedha zikishakusanywa wanazitoa na kuzitumia bila kuzipeleka benki. Wamesahau kwamba malipo yalipoingizwa mara ya kwanza, data ilirekodiwa kwenye mfumo wa malipo na sisi tunaona ni kiasi gani kimekusanywa, alisema.Watumishi hao ni Salum Omari Mtaalamu wa TEHAMA; Adam Mzengi Mhasibu kahamishiwa Gairo; Rafaeli Nasari; Caroline Makundi kahamishiwa Singida Manispaa, Edson S. Ally Afisa Biashara; Martin Kimisho Mhasibu Msaidizi; Prosper Banzi Afisa Biashara na Hassan Ponda Mhasibu Kituo cha Afya Ndago.Wengine ni Hafidh Ngayunda Kaimu Mweka Hazina wa Wilaya na Muhidin Mohammed Mweka Hazina wa Wilaya ambaye tayari amesimamishwa kazi kutokana na tuhuma hizo.Kutokana na upotevu huo, Waziri Mkuu ameagiza Kaimu Mweka Hazina wa Wilaya akae pembeni hadi uchunguzi wa Takukuru utakapokamilika.Akibainisha mchezo mwingine uliochezwa na watumishi wa halmashauri hiyo, Waziri Mkuu alisema kuna watumishi 38 ambao walilipwa Sh milioni 46 ambazo zilikuwa sehemu ya Sh milioni 400 za kujenga vituo vya afya vya Ndago na Kinampanda wilayani humo.Hapa nina vocha zote za malipo walipeana fedha watu hawa akiwemo mkurugenzi wao. Lakini ni kazi gani ambayo kundi lote hili lilikuwa likiisimamia na kustahili kupata malipo hayo? Kutoka makao makuu ya wilaya hadi Ndago au Kinampanda kuna umbali gani? amehoji Waziri Mkuu.Kamanda wa Takukuru fanya uchunguzi, fuatilia wote waliohusika sababu majina tunayo, kama hawastahili kulipwa ni lazima warudishe fedha yetu. Hii ni sehemu ya shilingi milioni 90 ambazo hazijulikani ziliko na zilikuja kujenga kituo cha afya. Fedha hizi zimekuja na maelekezo rasmi, ni kwa nini zilibadilishwa matumizi, alihoji.Waziri Mkuu alisema kuna fedha ya walimu Sh milioni 29 ambayo ilitumwa na Tamisemi ili kulipa likizo zao lakini mkurugenzi alitumia kulipia usafirishaji wa makontena ya vifaa vya tiba kutoka Sweden hadi Singida wakati mkataba wa malipo unasema halmashauri ilipaswa kulipia kutoka bandari ya Tanga hadi Singida.  <topic>: KITAIFA 